ປະທານສະພາແຫ່ງຊາດຫວຽດນາມ ຫງວຽນທິກີມເງິນ ພົບປະເຈລະຈາກັບທ່ານ ຕານ ຊວນຢິນ ປະທານສະພາແຫ່ງຊາດ ສາທາລະນະລັດ ສິງກະໂປ. (ພາບ: TTXVN)
ວກ.ອອນໄລ - ໂດຍຕອບສະໜອງຕາມຄຳເຊື້ອເຊີນຂອງປະທານສະພາແຫ່ງຊາດສິງກະໂປ, ທ່ານນາງ ຫງວຽນທິກີມເງິນ ປະທານສະພາແຫ່ງຊາດ ແລະ ຄະນະຜູ້ແທນຂັ້ນສູງຂອງສະພາແຫ່ງຊາດຫວຽດນາມ ໄດ້ດຳເນີນການຢ້ຽມຢາມປະເທດສາທາລະນະລັດ ສິງກະໂປ ຢ່າງເປັນທາງການ ແຕ່ວັນທີ 26 ຫາ 28 ພະຈິກ 2017.
ໃນຂອບຂອງການຢ້ຽມຢາມປະເທດສິງກະໂປ, ປະທານສະພາແຫ່ງຊາດຫວຽດນາມ ຫງວຽນທິກີມເງິນ ໄດ້ພົບປະເຈລະຈາກັບທ່ານ ຕານ ຊວນຢິນ ປະທານສະພາແຫ່ງຊາດສິງກະໂປ; ພົບປະຫາລືກັບທ່ານນາງ ຮາລີມາ ຈາກົບ ປະທານາທິບໍດີສິງກະໂປ, ທ່ານ ລີ ຊຽນລຸງ ນາຍົກລັດຖະມົນຕີ ສິງກະໂປ; ຢາມແລະເຮັດວຽກກັບສະຖານທູດ ແລະຊຸມຊົນຊາວຫວຽດນາມຢູ່ສິງປະໂປ; ໃຫ້ການຕ້ອນຮັບຢູ້ຕາງໜ້າຂອງຫຼາຍວິສາຫະກິດສິງກະໂປທີ່ພວມລົງທຶນຢູ່ຫວຽດນາມ; ເຂົ້າຮ່ວມການປະຊຸມສົນທະນາວິສາຫະກິດຫວຽດນາມ-ສິງກະໂປ ໂດຍກະຊວງແຜນການແລະການລົງທຶນຫວຽດນາມ, ສະຖານທູດຫວຽດນາມຢູ່ສິງກະໂປ ແລະສະຫະພັນການຜະລິດສິງກະໂປ ສົມທົບກັນຈັດຕັ້ງຂຶ້ນ.
ຢູ່ທີ່ບັນດາການພົບປະເຈລະຈາ ພົບປະຫາລືດັ່ງກ່າວ, ບັນດາການນຳສິງກະໂປໄດ້ສະແດງຄວາມຂ່ຳນັບຮັບຕ້ອນຢ່າງສຸດອົກສຸດໃຈຕໍ່ປະທານສະພາແຫ່ງຊາດຫວຽດນາມ ຫງວຽນທິກີມເງິນ ແລະຄະນະຜູ້ແທນຂັ້ນສູງຂອງສະພາແຫ່ງຊາດຫວຽດນາມ ທີ່ໄດ້ມາຢ້ຽມຢາມປະເທດສິງກະໂປຢ່າງເປັນທາງການ; ຢືນຢັນຄວາມໝາຍສຳຄັນຂອງການຢ້ຽມຢາມ ຊຶ່ງເປັນການປະກອບສ່ວນປັບປຸງ ເພີ່ມທະວີການພົວພັນຄູ່ຮ່ວມມືຍຸດທະສາດລະຫວ່າງສອງປະເທດ ສອງລັດຖະບານ ແລະປະຊາຊົນສອງປະເທດ. ປະທານສະພາແຫ່ງຊາດຫວຽດນາມ ຫງວຽນທິກີມເງິນ ໄດ້ສະແດງຄວາມຂອບໃຈຢ່າງຈິງໃຈ ຕໍ່ທ່ານປະທານສະພາແຫ່ງຊາດ ຕານ ຊວນຢິນ ແລະການນຳສິງກະໂປ ທີ່ໄດ້ເຊີນຄະນະຜູ້ແທນສະພາແຫ່ງຊາດຫວຽດນາມມາຢາມສິງກະໂປຢ່າງເປັນທາງການ ແລະ ໃຫ້ການຕ້ອນຮັບຄະນະຜູ້ແທນສະພາແຫ່ງຊາດຫວຽດນາມຢ່າງສົມກຽດແລະສະໜິດສະໜົມ.
ປະທານສະພາແຫ່ງຊາດຫວຽດນາມ ຫງວຽນທິກີມເງິນ ໄດ້ຕີລາຄາສູງແລະຫວັງຈະສືບຕໍ່ດຳເນີນການແລກປ່ຽນຄະນະຜູ້ແທນຂັ້ນສູງລະຫວ່າງສອງປະເທດ ໃນທຸກຊ່ອງສາຍ ພັກ, ສະພາແຫ່ງຊາດ, ລັດຖະບານ ແລະ ອົງການຈັດຕັ້ງປະຊາຊົນ; ຢືນຢັນນະໂຍບາຍສະເໝີຕົ້ນສະເໝີປາຍຂອງຫວຽດນາມທີ່ໃຫ້ຄວາມສຳຄັນຕໍ່ການພັດທະນາການພົວພັນຄູ່ຮ່ວມມືຍຸດທະສາດກັບສິງກະໂປ; ໃຫ້ຄຳໝັ້ນສັນຍາຈະພະຍາຍາມຜັນຂະຫຍາຍເນື້ອໃນຂອງການພົວພັນຄູ່ຮ່ວມມືຍຸດທະສາດ ເຮັດໃຫ້ການພົວພັນຂະຫຍາຍຕົວຢ່າງສະດວກດີ ແລະມີປະສິດທິຜົນ. ໃນເວລາຕໍ່ໄປນີ້, ສະເໜີໃຫ້ສອງປະເທດສົມທົບກັນກະກຽມຈັດຕັ້ງເປັນຢ່າງດີ ການສະເຫຼີມສະຫຼອງວັນສ້າງຕັ້ງສາຍພົວພັນທາງການທູດລະຫວ່າງສອງປະເທດຄົບຮອດ 45 ປີໃນປີ 2018.
ປະທານສະພາແຫ່ງຊາດຫວຽດນາມ ຫງວຽນທິກີມເງິນ ຢືນຢັນຫວຽດນາມສະໜັບສະໜູນໃຫ້ສິງກະໂປສຳເລັດບົດບາດປະທານ ອາຊຽນ 2018 ເປັນຢ່າງດີ, ແລະ ຫວັງວ່າສິງກະໂປຈະສົມທົບ ແລກປ່ຽນກັບບັນດາປະເທດໃນອາຊຽນ ເພື່ອຮັກສາຫຼັກໝັ້ນລວມ, ຄວາມສາມັກຄີ, ຄວາມເປັນເອກະພາບ ແລະບົດບາດເປັນໃຈກາງຂອງອາຊຽນຢູ່ພາກພື້ນ. ປະທານສະພາແຫ່ງຊາດ ຫງວຽນທິກີມເງິນ ໄດ້ຕີລາຄາສູງຫຼັກໝັ້ນອັນຕັ້ງໜ້າຂອງສິງກະໂປກ່ຽວກັບບັນຫາທະເລຕາເວັນອອກ ແລະ ບົດບາດຂອງສິງກະໂປໃນການປະສານງານການພົວພັນອາຊຽນ - ຈີນ, ແລະສະແດງຄວາມຫວັງວ່າ ສິງກະໂປ ໃນຖານະເປັນປະທານຂອງອາຊຽນ 2018 ຈະສືບຕໍ່ມີສຸລະສຽງອັນຕັ້ງໜ້າກ່ຽວກັບບັນຫາທະເລຕາເວັນອອກ, ຊຸກຍູ້ການສ້າງ ປະມວນຂໍ້ກຳນົດກ່ຽວກັບການປະພຶດຢູ່ທະເລຕາເວັນອອກ (COC) ໃຫ້ສຳເລັດໂດຍໄວ, ສ້າງສາຍພົວພັນຄູ່ຮ່ວມມື ອາຊຽນ - ຈີນ ໃຫ້ຂະຫຍາຍຕົວຢ່າງສົດໃສແລະຍືນຍົງ.
ໂດຍຖືວ່າການຮ່ວມມືທາງດ້ານການປ້ອງກັນປະເທດ ປ້ອງກັນຄວາມສະຫງົບເປັນຂົງເຂດການຮ່ວມມືທີ່ສຳຄັນໃນຄວາມພົວພັນຄູ່ຮ່ວມມືຍຸດທະສາດລະຫວ່າງສອງປະເທດ, ປະທານສະພາແຫ່ງຊາດຫວຽດນາມໄດ້ສະເໜີໃຫ້ສອງຝ່າຍສືບຕໍ່ເສີມຂະຫຍາຍບັນດາກົນໄກການປຶກສາສົນທະນາ ເຈລະຈາທີ່ມີຢູ່, ເປັນຕົ້ນແມ່ນການສົນທະນານະໂຍບາຍການປ້ອງກັນປະເທດລະດັບຮອງລັດຖະມົນຕີ; ພ້ອມກັນນັ້ນກໍ່ເປີດກວ້າງອອກສູ່ຂົງເຂດໃໝ່. ສອງຝ່າຍຄວນເຈລະຈາໂດຍໄວເພື່ອກ້າວໄປເຖິງການເຊັນບັນດາສັນຍາສົ່ງຜູ້ຮ້າຍຂ້າມແດນ, ສັນຍາກ່ຽວກັບການຍົກຍ້າຍຜູ້ຖືກຕັດສິນໂທດຈຳຄຸກ; ເພີ່ມທະວີການປຶກສາສົນທະນາ, ສະໜັບສະໜູນ ແລະຊຸກຍູ້ຂໍ້ຄິດປະດິດຂອງກັນແລະກັນ, ແບ່ງປັນບົດຮຽນປະສົບການໃນການຈັດຕັ້ງກອງປະຊຸມການທະຫານ - ປ້ອງກັນປະເທດ ອາຊຽນ, ເປັນຕົ້ນແມ່ນ ກອງປະຊຸມຜູ້ບັນຊາການກອງກຳລັງປ້ອງກັນປະເທດ ອາຊຽນ (ACDFM), ກອງປະຊຸມ ADMM, ADMM +.
ບັນດາການນຳຂອງສິງກະໂປ ໃຫ້ຄວາມສຳຄັນເປັນພິເສດຕໍ່ການຢ້ຽມຢາມຂອງປະທານສະພາແຫ່ງຊາດຫວຽດນາມ ແລະອວຍພອນຊົມເຊີຍຫວຽດນາມທີ່ໄດ້ຈັດຕັ້ງຢ່າງສຳເລັດຜົນສັບປະດາເວທີປາໄສລະດັບສູງການຮ່ວມມືເສດຖະກິດອາຊີ-ປາຊີຟິກ 2017 (ເອເປກ 2017) ຢູ່ນະຄອນດານັ້ງ ທີ່ຜ່ານມາ, ຖືວ່າ ນີ້ແມ່ນການກຳນົດທິດໃຫ້ແກ່ອະນາຄົດຂອງ ເອເປກ. ທ່ານນາຍົກລັດຖະມົນຕີສິງກະໂປ ລີ ຊຽນລຸງ ກໍ່ຕີລາຄາສູງຫວຽດນາມ ທີ່ໄດ້ເປັນເຈົ້າການແລະມີຄວາມຮັບຜິດຊອບທີ່ສຸດ ໃນການເປັນເຈົ້າພາບພ້ອມກັນກັບບັນດາປະເທດທີ່ຍັງເຫຼືອ ເຂົ້າຮ່ວມສັນຍາຄູ່ຮ່ວມມືຮອບດ້ານ ແລະການພັດທະນາຂ້າມປາຊີຟິກ (CPTPP).
ກ່ຽວກັບການຮ່ວມມືສອງຝ່າຍ, ບັນດາການນຳຂອງສິງກະໂປຢືນຢັນວ່າ ບັນດາບໍລິສັດ ວິສາຫະກິດຂອງສິງກະໂປ ຢາກເປີດກວ້າງການເຄື່ອນໄຫວຢູ່ຫວຽດນາມ, ປະເມີນດ້ວຍຄວາມນິຍົມຊົມຊອບຕໍ່ສະພາບແວດລ້ອມການລົງທຶນໃນຫວຽດນາມ, ພິເສດແມ່ນຄວາມສະຫງົບດ້ານການເມືອງ, ຄວາມໝັ້ນຄົງຂອງນະໂຍບາຍ ແລະການສ້າງຄວາມໄວ້ວາງໃຈໃຫ້ແກ່ບັນດານັກລົງທຶນ. ການສົນທະນາລະຫວ່າງວິສາຫະກິດຂອງສອງປະເທດໃນຂອບການຢ້ຽມຢາມຂອງປະທານສະພາແຫ່ງຊາດຫວຽດນາມ ໄດ້ດຶງດູດການເຂົ້າຮ່ວມຂອງ 190 ວິສາຫະກິດສິງກະໂປ, ຫຼາຍກວ່າທົບສາມເທົ່າຈຳນວນທີ່ໄດ້ຄາດກະ. ສິງກະໂປມີຄວາມປະສົງຢາກລົງທຶນເຂົ້າໃນຂົງເຂດພະລັງງານທົດແທນ, ຮັບປະກັນການພັດທະແບບຍືນຍົງ, ຈຳກັດຜົນກະທົບທີ່ບໍ່ດີເຖິງສະພາບແວດລ້ອມ. ນອກຈາກນັ້ນ, ບັນດານັກລົງທຶນສິງກະໂປກໍ່ຢາກສືບຕໍ່ລົງທຶນເຂົ້າໃນບັນດາເຂດພັກຜ່ອນ (resort) ລະດັບໂລກ ແລະ ສະເໜີການຮ່ວມມືທາງດ້ານການສຶກສາ, ຮ່ວມມືຄົ້ນຄວ້າການລົງທຶນເພື່ອພັດທະນາຕົວເມືອງຄືນໃໝ່.
ການຢ້ຽມຢາມປະເທດສິງກະໂປຂອງປະທານສະພາແຫ່ງຊາດຫວຽດນາມ ຫງວຽນທິກີມເງິນ ມີຄວາມໝາຍສຳຄັນ ແນໃສ່ສືບຕໍ່ປັບປຸງເພີ່ມທະວີການພົວພັນຄູ່ຮ່ວມມືຍຸດທະສາດກັບສິງກະໂປ, ແລກປ່ຽນວິທີການເພີ່ມທະວີການພົວພັນລະຫວ່າງສະພາແຫ່ງຊາດຂອງສອງປະເທດ. ບັນດາການນຳຂອງສອງຝ່າຍເຫັນດີເປັນເອກະສັນຈະສືບຕໍ່ດຳເນີນການແລກປ່ຽນຄະນະຜູ້ແທນຂັ້ນສູງ, ບັນດາອົງການຈັດຕັ້ງຂອງສະພາແຫ່ງຊາດ, ອົງການມິດຕະພາບ, ເສີມຂະຫຍາຍໝາກຜົນອັນດີງາມຂອງສາຍພົວພັນຄູ່ຮ່ວມມືຍຸດທະສາດລະຫວ່າງສອງປະເທດ.
ການຢ້ຽມຢາມປະເທດສິງກະໂປຂອງປະທານສະພາແຫ່ງຊາດຫວຽດນາມຄັ້ງນີ້ ແມ່ນໄດ້ດຳເນີນໄປພາຍຫຼັງ 14 ນັບແຕ່ການຢ້ຽມຢາມຂອງປະທານສະພາແຫ່ງຊາດ ຫງວຽນວັນອານ ປີ 2003. ການຢ້ຽມຢາມຄັ້ງນີ້ແມ່ນການເຄື່ອນໄຫວການຕ່າງປະເທດທີ່ສຳຄັນ ແນໃສ່ເພີ່ມທະວີການພົວພັນຄູ່ຮ່ວມມືຍຸດທະສາດຫວຽດນາມ-ສິງກະໂປ, ກ້າວໄປເຖິງການສະເຫຼີມສະຫຼອງວັນສ້າງຕັ້ງການພົວພັນທາງການທູດຫວຽດນາມ-ສິງກະໂປ ຄົບຮອດ 45 ປີ; ແລກປ່ຽນມາດຕະການເພີ່ມທະວີການພົວພັນຮ່ວມມືລະຫວ່າງສະພາແຫ່ງຊາດຫວຽດນາມ ແລະ ສະພາແຫ່ງຊາດສິງກະໂປ./.
ໂດຍ ທູ່ຍລີງ